தாள்- புல்லினத்தின் தண்டுகள் சில தாள் எனப்படும். கடிதம் செய்தற்குரிய மூலப் பொருள்களில் பெரும்பாலனவும் புல்லினப் பொருள்களேயாம் என்பதும் எண்ணத் தக்கது. முன்னாளில் பயன்படுத்திய ஓலை, மடல் முதலியவையும் புல்லினம் சார்ந்தவையே. மூங்கில் பிளாச்சு – தப்பை எனப்படும். அது பட்டையாக இருக்கும். ஆதலின் தப்பைப்பட்டை, ‘தப்பட்டை’ என வந்தது ஆகலாம். ‘தாள் தப்பட்டை’ இல்லாமல் பொறுக்கச் சொல்வது வழக்கம். தாட்டு – தாட்பாளைப் போடு பூட்டு – பூட்டைப் போடு சொருகு கம்பியோ கோலோ உடையது தாட்பாள்; அவற்றைப் போடுவது தாட்டு கொண்டி போடுவதும் தாட்டேயாம். பூட்டுப் போட்டுப் பூட்டுவது பூட்டு எனப்பட்டது. “என்ன நீ தாட்டுப் பூட்டு என்று குதித்தால் விட்டுவிடுவேனா?” என்பது வழக்கு. தாட்டுப் பூட்டு என்பவை தடுத்து அடைத்து வைத்துவிடுவதாக அச்சுறுத்தலாம். சிறை வைத்தல் அது என்க தாட்டு – தவணை சொல்லல். ஓட்டு – ‘இல்லைபோ’ எனச் சொல்லல்.